**Р Е Г Л А М Е Н Т**

# НАЦИОНАЛНИ НАГРАДИ ЗА НАУКА „ПИТАГОР“

Националните награди за наука „Питагор“ са израз на признание за постиженията на българските изследователи в различните категории научни области. Наградите са една от инициативите на Министерството на образованието и науката за насърчаването на върхови научни постижения и популяризирането на науката и научните изследвания в обществото. Инициативата за конкурса стартира през 2004 г. и в годините се наложи като най-голямото и престижно отличие за съществен принос в развитието на българската наука.

# І. УСЛОВИЯ ЗА УЧАСТИЕ

Кандидатите за Награди за наука „Питагор“ подават документи за **участие в следните категории на конкурса:**

* Голяма награда „Питагор“ за цялостен научен принос;
* Награда „Питагор“ за утвърден учен в областта на природните и инженерните науки;
* Награда „Питагор“ за млад учен в областта на природните и инженерните науки;
* Награда „Питагор“ за утвърден учен в областта на науките за живота и медицината;
* Награда „Питагор“ за млад учен в областта на науките за живота и медицината;
* Награда „Питагор“ за утвърден учен в областта на социалните и хуманитарните науки;
* Награда „Питагор“ за млад учен в областта на социалните и хуманитарните науки;
* Специална награда „Питагор“ за комуникация на наука

В категория „Голяма награда „Питагор“ за цялостен научен принос“ се очаква кандидатът да представи обобщено най-значимите си научни резултати, които имат съществена научна стойност. Да са описани най-съществените приноси на номинирания и ясно да е формулирано въздействието на научните резултати на кандидата за развитието на науката, представени на език, достъпен за широк кръг от учени от съответната научна област. Акцентът върху постиженията да бъде за последните 10 години.

В категория награда „Питагор“ за учен от определена научна област се очаква кандидатът да има съществен принос в областта, в която работи, с акцент върху постиженията му през последните 5 години. Да са описани на най-съществените приноси на номинирания и ясно да е формулирано въздействието на научните резултати на кандидата за развитието на науката, представени на език, достъпен за широк кръг от учени от съответната научна област.

В категория награда „Питагор“ за млад учен от определена научна област се очаква кандидатът да извършва отличаваща се научноизследователска и научно-образователна дейност във висше училище и/или научна организация след придобиване на първа образователна степен "магистър", но не повече от 10 години след придобиването ѝ. Акцентът върху постиженията му да бъде през последните 3 години. Да са описани на най-съществените приноси на номинирания и ясно да е формулирано въздействието на научните резултати на кандидата за развитието на науката, представени на език, достъпен за широк кръг от учени от съответната научна област.

Невероятната работа на учените в различните области трябва да бъде споделяна с обществото, което за да направи видима необходимостта и въздействието ѝ в нашето ежедневие. Научните изследвания могат да се споделят не само чрез доклади, рецензирани статии, конференции и медийни взаимодействия, но и чрез специални форуми и платформи за социални медии. Ефективната научна комуникация и активното ангажиране на публиката в разговори за научни изследвания могат да окажат незаменима помощ за последващи открития, да изградят доверие и да укрепят репутацията на професията. Специалната награда „Питагор“ за комуникация на наука ще бъде връчвана по предложение на журито с решение на министъра на образованието и науката.

Общи изисквания към подалите документи за участие са:

* Попълнена форма за кандидатстване;
* Справка за наукометрични показатели: научни трудове (включително патенти), цитирания, H-индекс;
* Справка за участие в международни организации и проекти;
* Справка за получени международни и национални награди;
* Формулиран принос за развитие на науката;
* Доказателство за принадлежност към съответната категория (за младите учени).

Кандидатите за голямата награда Питагор представят обща справка за научните се постижения с акцент върху резултатите, получени през последните 10 години.

Кандидатите за награди Питагор за утвърден учен представят обща справка за научните си резултати и подробна справка за периода от 2019 г. до датата на подаване на документите.

Кандидатите за награди Питагор за млад учен представят обща справка за научните си резултати и подробна справка за периода от 2021 г. до датата на подаване на документите.

Номинации за участие в конкурса могат да подават научни или обществени организации, група учени и индивидуални учени.

В процедурата за голямата награда Питагор нямат право да участват учени, носители на тази наградата от предходните 3 години.

# ІІ. ЖУРИ

 Съставът на журито се определя със заповед на министъра на образованието и науката.

В състава на журито влизат изявени български учени: лауреати на награда Питагор в предходни конкурси.

На всички заседания на журито присъства и представител на Министерството на образованието и науката.

Председателят на журито се избира с явно гласуване измежду всички негови членове. За председател се избира лицето, за което са гласували повече от половината от състава на журито.

Журито се назначава ежегодно със заповед на министъра на образованието и науката.

В зависимост от възможностите на членовете журито заседава онлайн и присъствено. За всяко заседание журито подготвя протокол.

Членовете на журито подписват Декларация за конфиденциалност и липса на конфликт на интереси.

# ІІІ. МЕХАНИЗМИ НА ПРОВЕЖДАНЕ

След приключване на срока за набиране на предложения и заявления за участие в процедурата журито разглежда постъпилите заявления за участие и определя до три кандидатури във всяка категория за участие в следващия етап на конкурса.

При избора на номинирани журито отчита и различни показатели (значение и влияние на научните резултати, престижност на изданията, в които са публикациите, брой цитирания, къде са направени, специфика на научната област, обществен имидж на изследователя, принос за институцията, за която работи, обучение, обществена роля, доброволчески и други каузи за българската наука и др.).

Журито може да пренасочва по целесъобразност номинирани от една категория към друга категория.

Журито изготвя и представя доклад до министъра на образованието и науката с предложение за награди. Във всяка категория наградата се присъжда на един изследовател. При много близки показатели на водещите кандидати се допуска разделяне на наградата в определена категория.

В срок до една седмица от представянето на доклада на журито министърът на образованието и науката определя със заповед наградените учени за текущата година.

# ІV. НАГРАДА

* За голяма награда „Питагор“ за цялостен принос в развитието на науката – награденият получава грамота, статуетка „Питагор“ и парична награда.
* За останалите награди „Питагор“ – награденият получава грамота, плакет и парична награда.

Всички номинирани от журито кандидати получават грамоти.

# ЦЕРЕМОНИЯ ПО НАГРАЖДАВАНЕ

Церемонията по награждаване се провежда в подходящ формат непосредствено около националния празник 24 май – „Ден на Светите братя Кирил и Методий, на българската азбука, просвета и култура и на славянската книжовност”.

**Всяко проектно предложение се подава на следните електронни адреси:**

|  |  |  |
| --- | --- | --- |
| **Весела Василева**Дирекция „Наука“Телефон: 02/9217646Имейл: vesela.vasileva@mon.bg  | **Елица Фотева** Дирекция „Наука“Телефон: 02/9217768Имейл: e.foteva@mon.bg  | **Микаела Станчева** Дирекция „Наука“Телефон: 02/9217416Имейл: m.stancheva@mon.bg  |